Rosenvængets Grundejerkomité

Østerbro, 19. april 2013

Teknik- og Miljøforvaltningen

Center for Bydesign

Postboks 447

1505 København V

Høringssvar vedrørende lokalplanforslag om Ny Østerbro Skole, Østerbro.

Idet Rosenvængets Grundejerkomité stiller sig positivt over for, at det område, Kræftens Bekæmpelse hidtil har lejet ud til Danmarks Designskole/Københavns Kommune, anvendes til folkeskole, har vi følgende punkter at indsige:

Overordnet mener vi, at den planlagte 4-sporsskole er for stor til at ligge på grunden, specielt fordi denne grænser op til Danmarks ældste villakvarter, som det er Grundejerkomitéens opgave – i tæt samarbejde med de enkelte grundejere - at værne om. Vi mener, at det også er Københavns Kommunes opgave at beskytte området, som har stor kulturhistorisk værdi både mht byhistorisk udvikling, arkitekturhistorie og personalhistorie, idet husene har været beboet af mange kulturpersonligheder. Netop dette, at området har en særlig historie, vil kunne give børnene i den kommende skole følelse af tilhørsforhold og ’ejerskab’ til det område, hvor de skal tilbringe 10 år af deres barndom. Det vil være lige nærliggende at lade kvaliteter fra Rosenvænget smitte af på skolen; en af disse kvaliteter er, at småt og grønt er godt. Vi mener derfor, at skolen skal have to spor ligesom Heibergskolen, da en række af de problemer, vi ser i det nuværende forslag, derved vil kunne løses:

**1) Bygningerne**

Det er afgørende for os, at følgende bevaringsværdige bygninger ikke rives ned:

a) Lomholts Villa på A. F. Kriegersvej. Rives villaen ned og erstattes af det byggeri, lokalplanforslaget muliggør, vil A.F. Kriegersvej miste sin sidste rest af villavejs-karakter. Rosenvængets villakvarter vil derved igen blive amputeret (som det skete med nedrivningen af Det franske Instituts to villaer og opførelsen af Den franske Have på Rosenvængets Alle i 2007).

b) Den lange neobarok bygning, kaldt bygning A på forslaget. Bygningen ligger med gavlen ud til Rosenvængets Hovedvej og understøtter nu vejens karakter af villa-område, idet gavlen volumenmæssigt er i størrelse med områdets villaer, og den bidrager til ’rytmen’ af bygninger i villaområdet. Rives det - i øvrigt smukke - hus ned, vil der opstå en meget stor tom plads (skolegård) med den påtænkte sportshal som ’bagvæg’ – en løsning som visuelt ikke er i harmoni med det omkringliggende villakvarter. Bygning A må kunne anvendes – om ikke andet så til opbevaring af cykler og andet grej.

c) Nordlige 1/3 af den italienske villa. Vi ønsker ikke, at denne del af villaen skal nedrives, da det igen er ’bid for bid-nedrivning’ af Rosenvængets gamle villaer. Hvis følgende overholdes, vil det ikke være nødvendigt:

a) Den planlagte sportshal er volumenmæssigt alt for stor til grunden, til kvarteret og i forhold til de huse, den ligger direkte op ad. Vi ønsker fastholdt, at den delvis nedgraves for at mindske højden, men bygningens dybde bør også mindskes, så dens sydfacade flugter med nabohusene. Overholdes dette, er det ikke nødvendigt at nedrive nord-enden af den italienske villa.

**2) Trafik**

Vi er meget bekymrede for, at gennemførelse af lokalplanforslaget vil medføre øget trafikal belastning af de smalle veje i villaområdet, hvor én bil og én cykel ikke kan passere hinanden!

 a) Vi ønsker derfor, at lokalplanen sikrer, at AL biltrafik til og fra den kommende skole sker fra Strandboulevarden.

 b) Vi ønsker, at det – trods kommunens tanker om, at børn ikke køres i skole af forældrene – sikres, at afsætning og påstigning af børn fra og til biler alene kan ske på Strandboulevarden.

 c) Vi ønsker, at Københavns Kommune sikrer fastholdelse af de to nuværende vejspærringer på henholdsvis A. F. Kriegersvej og Rosenvængets Hovedvej – velvidende at dette falder uden for lokalplanforslagets rammer.

**3) Grønt område og miljø**

Rosenvængets Grundejerkomité har i en årrække arbejdet for at fremtidssikre kvarteret som en ’grøn oase’ på Østerbro, hvor også borgere fra nabokvarterer kan spadsere og cykle i ’landlige’ omgivelser. Dette projekt udspringer af et samarbejde med Københavns Kommunes Center for Park og Natur, som har udarbejdet en analyse af, hvad de mener, vi bør plante, samt en liste over de træer, som kulturhistorisk hører til i området. Grundejerkomitéen har allerede helt eller delvis betalt plantning af mange nye træer fra listen såvel på fællesområder som på private grunde m.h.p. en grøn fremtid for kvarteret. Det er et arbejde, vi fortsætter med. Københavns Kommunes begrundelse for, at vi burde iværksætte dette projekt, var, at man ønskede storkronede træer i fremtiden for at køle området om sommeren (under global opvarmning), for at suge vand fra øget nedbør samt for at sikre kvarteret som et semi-rekreativt område for karrébeboerne.

a) Vi ønsker derfor, at lokalplanen eksplicit formulerer, at der skal plantes storkronede træer, som kan blive gamle, valgt fra den liste kommunen har udarbejdet til os, på såvel skolegrunden som på Kræftens Bekæmpelses. Vi ønsker desuden:

b) Samtlige træer på Rosenvængets Hovedvej langs skolegrundens sydside skal bevares. De er plantet på Grundejerkomitéens initiativ som en samlet række af træer. Træerne skal som nu stå i grus. Hvis arealet omkring træerne skal anlægges som fortov, ønsker vi, at belægningsmaterialet er grus.

c) Vi ønsker hækkene langs skolens grund bevaret, idet også de bidrager til karakteren af villakvarter.

c) Vi ønsker, at skoleområdet bliver et grønt område og lever op til moderne internationale tanker om haver i storbyen, fordi disse passer til området som villakvarter. Vi finder det helt ude af trit med såvel tidens diskurs om miljø som med kvarterets karakter at dække arealer med asfalt eller kunstgræs. Endvidere giver disse typer kunstmateriale ikke mulighed for nedsivning af regnvand. Vores kvarter, som ligger lavt på Østerbro, har vist sig i særlig grad at være udsat for skybrudsskader; området blev meget hårdt ramt ved skybrud i såvel august 2010 som juli 2011.

d) Vi ønsker, at den planlagte sportshal (som vi ønsker blot skal være en idrætshal) ikke får en taghave. Vi frygter, at stedet uden for skoletid vil blive tilholdssted for ’uromagere’, der dels kan skabe utryghed, dels qua stedets høje beliggenhed sprede støj i et stort område. Det sidste vil også være et problem i dagtimerne, hvis stedet benyttes af skolebørn. Vi foreslår, at man i stedet inddrager vestsiden af Strandboulevarden – området foran skolen – til rekreativt område incl muligheder for boldspil, skole-hjem-komsammen etc. Her vil der i aften- og nattetimerne være forbipasserende og derfor socialt opsyn.

**4) Under byggeprocessen**

Vi ønsker sikret, at al til- og frakørsel til byggepladsen udelukkende må ske fra Strandboulevarden. Ligeledes ønsker vi, at der ikke opstilles containere under byggeriet inde i villaområdet. Når vi har disse ønsker, skyldes det vore smalle veje, som vanskeliggør passage for store biler. Desuden har vi selv betalt veje og fortove – vi betaler stadig af på gælden – som vi har fået lavet æstetisk, men sart; og vi har erfaring for, at kantstene og fortove lider skade, når store biler kører op på dem for at skabe plads til passage. Desuden ryster de gamle huse, når tunge lastbiler kører gennem området; vi har erfaringer med revner i husene fra byggeriet af ’Den franske Have’, hvor enorme mængder af byggematerialer dagligt blev kørt ind ad Rosenvængets Hovedvej og hen ad Rosenvængets Alle. Endelig er vi bekymrede for evt. grundvandssænkning i forbindelse med byggeriet, idet villaområdet hviler på hævet havbund bestående af store puder af tang, som er våd. Ved grundvandssænkning skrumper tangen qua indtørring, og husene i området slår revner.

Venlig hilsen

Rosenvængets Grundejerkomité

v/ Lone Rahbek Christensen

Rosenvængets Alle 43

2100 København Ø.